Nu știu cum a fost ziua voastră de ieri, dar a mea a fost supercaraghioasă. A început cu presiuni pe cale telefonică prin care patronul revistei Bursa a încercat (nu direct, ci prin terți) să mă convingă să scot de pe blog pozele extrase din cele 14 calendare hazlii ale revistei, poze pe care, în virtutea principiilor libertății de exprimare și a dreptului de a comenta, critica și analiza orice “creație” de pe lumea asta, le-am supus, ieri, dezbaterii publice. Motivul pentru care voia să le scot: era supărat că-mi bat joc de “munca lui”.

Spre seară, am primit și o notificare din partea avocaților Bursa, care mă acuză de încălcarea legii drepturilor de autor, mă somează să scot fotografiile de pe blog și mă amenință cu chemarea în instanță, pușcărie etc.

Nu am citit de mult ceva mai absurd decât această notificare. Întâi că legea drepturilor de autor permite citarea unei opere, în scopul analizei și comentării ei, iar eu am preluat 1-2 poze din fiecare dintre cele 14 “opere de artă”, intitulate “calendar”. Apoi, unele dintre imaginile preluate sunt chiar pagini de calendar, cu tot cu credite. Ca și cum aș fi avut obiectul în print acasă, aș fi pozat o pagină și aș fi pus-o pe blog, însoțită de comentarii. Sau ca și cum aș fi fotografiat un panou publicitar stradal, i-aș fi pus poza pe blog, însoțită, de asemenea, de comentarii critice, după care mă dădea agenția de publicitate în judecată că am furat posterul. 🙂 Nu în ultimul rând, am dat sursa și am trimis, cu link, către site-ul bursa.ro, unde sunt publicate integral splendorile, spre a fi vizionate și apreciate liber de către vizitatori (sau, mă rog, au fost, între timp am văzut că se cere parolă pentru toate calendarele, mai puțin pentru cel din 2015). Practic, ar fi fost imposibil să comentez ridicolele calendare și să invit la dezbatere pe marginea lor, fără să-mi însoțesc comentariile și invitația de ilustrații. Singura variantă în care aș fi putut să nu dau poze era aia în care să le povestesc cu vorbe. 🙂 Deja îmi imaginez o emisiune TV despre niște fotografii pe care nu le arată, ca să nu încalce drepturile de autor. Și râd. 😆

Este de-a dreptul paradoxal faptul că o publicație face presiuni asupra unui jurnalist și blogger, încercând să-l împiedice să-și spună părerea despre un produs al ei. Un patron de presă hărțuiește prin terți și prin intermediul avocaților un jurnalist și blogger care nu a făcut decât să atragă atenția, printr-o satiră, asupra contrastului dintre seriozitatea prezumată a revistei Bursa și penibilul la care sunt expuse angajatele acesteia, fotografiate “sexy”, în niște ipostaze mai mult decât hilare și degradante, timp de 14 ani.

Domnule Make (înțeleg că așa vă numiți), vă mărturisesc sincer că mi se pare mai mult decât jenantă situația. Adică, în timp ce, în Franța, niște jurnaliști au fost împușcați în cap pentru un gest cu o miză foarte mare, în România, un autor de blog e amenințat cu un proces, pentru niște poze pițiponcești??? Sesizați ridicolul și micimea mizei? Eu le sesizez. Dacă aș fi știut că veți avea o astfel de reacție deplasată, pe cuvânt că nu mi-aș fi pierdut timpul cu prostiile dumneavoastră de poze. Era o miză prea mică și prea ieftină ca să mă ambiționez aiurea. 🙂 Acum, că am făcut-o deja, nu mai am decât o singură variantă de răspuns la presiuni: să las pozele pe blog. M-aș simți superprost, domnule Make, să mă sperii și să dau fuguța să le șterg, ca să nu mă deranjați dumneavoastră cu un proces. Sigur, aș putea să le șterg și să scriu, în fiecare zi, de-acum încolo, timp de o lună, câte un articol despre jenantele dumneavoastră calendare, fără să dau nicio poză și trimițând cititorii să râdă de cele care au mai rămas vizibile fără parolă, pe bursa.ro. Dar ar fi lame. 🙂

Dați-mă în judecată, așadar, nu am nici cea mai mică îndoială că o să pierdeți. Avocatul meu e pregătit. 🙂

P.S. Din păcate, consecința reacției dumneavoastră disproporționate va fi exact aia pe care n-o doriți: multă publicitate pentru calendarele alea pe care le-ați făcut și le-ați expus pe site (invitând lumea să le cumpere!!), timp de 14 ani, pentru ca, la prima critică, să încercați cu disperare să le ascundeți sub preș și sub parolă. Să vedeți, de-acum încolo, câți își vor bate joc de munca dumneavoastră artistică și ce imagine proastă vă va aduce hărțuiala asta jenantă, cu avocați… Of… 🙂

Postarea care a dus la această situație absurdă AICI.

LATER EDIT: Altfel, grupul de presă BURSA tocmai a lansat Bucarest Hebdo, un săptămânal al cărui prim număr a fost dedicat libertății de exprimare. Ha, ha, ha, funny, nu?

LATER LATER EDIT: 14 mai 2015: Tocmai am primit adresă de la judecătorie, chiar m-au dat în judecată. Rămâneți pe-aproape, voi reveni cu informații despre aceast atac la adresa libertății de exprimare, comis chiar de o așa-zisă instituție de presă. 😉 Da, da, știu, m-au dat în judecată pentru încălcarea drepturilor de autor, dar e doar o tehnicalitate, problema lor e faptul că – citez – “mi-am bătut joc de munca lor”, exprimându-mi liber părerea despre acele minuni de calendare. Dacă părerea mea despre ele ar fi fost bună, nu ar fi existat niciun proces. 😉

LATER EDIT 5 februarie 2016: Am câștigat procesul. Detalii aici.